
  PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	                    Bucureşti, 30 septembrie 2015

                    Pl-x 505/2015


AVIZ

asupra

propunerii legislative pentru modificarea şi completarea Legii Educaţiei Naţionale nr.1 din 5 ianuarie 2011

În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea şi completarea Legii Educaţiei Naţionale nr.1 din 5 ianuarie 2011, trimisă cu adresa nr. Pl-x 505 din 15 septembrie 2015, înregistrată cu nr.4c-11/1098 din 17 septembrie 2015.
Camera Deputaţilor este primă Cameră sesizată, conform dispoziţiilor art. 75 alin.(1) din Constituţia României, republicată şi ale art.92 alin.(8) pct.2 din Regulamentul Camerei Deputaţilor, republicat.

Propunerea legislativă are ca obiect de reglementare modificarea alin.(1) al art.7 din Legea educaţiei naţionale nr.1/2011, cu modificările şi completările ulterioare, în sensul ca norma privind interdicţia activităţilor care pun în pericol sănătatea şi integritatea fizică şi psihică a tinerilor, precum şi activităţile de natură politică şi prozelitismul religios, aplicabilă în prezent unor entităţi din învăţământ, să se extindă şi pentru campusurile ce aparţin respectivelor unităţi şi instituţii.

Potrivit prevederilor art.61 din Regulamentul Camerei Deputaţilor, republicat, Comisia juridică, de disciplină şi imunităţi a dezbătut iniţiativa legislativă în şedinţa din data de 30 septembrie 2015.

Membrii Comisiei au examinat propunerea legislativă supusă avizării, expunerea de motive, avizul favorabil al Consiliului Economic şi Social, transmis cu adresa nr.1843 din 2 iulie 2015, punctul de vedere al Guvernului României conform căruia Guvernul nu susţine adoptarea acesteia şi avizul favorabil cu observaţii şi propuneri al Consiliului Legislativ, transmis cu adresa nr.965 din  10 septembrie 2015.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea favorabilă a propunerii legislative pentru modificarea şi completarea Legii Educaţiei Naţionale nr.1 din 5 ianuarie 2011.

În raport de obiectul şi conţinutul reglementării, iniţiativa legislativă face parte din categoria legilor organice.

                
VICEPREŞEDINTE,                          
                   SECRETAR,

                  CIPRIAN NICOLAE NICA                                   GABRIEL ANDRONACHE
Întocmit - Consilier parlamentar,




Avizat, Şef serviciu


                Rodica Penescu

